Diari Oficial de la Generalitat Valenciana


Sumari del DOGV 5268, del 29-05-2006 (2006/5780)

RESOLUCIÓ de 12 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Diputació de València, pel qual es modifica el Conveni de data 26 de desembre del 2001 que acorda la constitució d'un consorci per a la gestió de l'Hospital General Universitari de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5268

Data del DOGV
:   29-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/5780


Data del document
:   12-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * administració local
    * establiment hospitalari
    * cooperació administrativa

RESOLUCIÓ de 12 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Diputació de València, pel qual es modifica el Conveni de data 26 de desembre del 2001 que acorda la constitució d'un consorci per a la gestió de l'Hospital General Universitari de València. [2006/X5780]  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Diputació de València, el 29 de març de 2004, un Conveni de col·laboració pel qual es modifica el Conveni de data 26 de desembre del 2001 que acorda la constitució d'un consorci per a la gestió de l'Hospital General Universitari de València, i en compliment del que estableix el text del propi Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0221/2006, i que figura com a annex d'esta resolució.  
València, 12 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre la Conselleria de Sanitat de la Generalitat Valenciana i la Diputació de València, pel qual es modifica el conveni de data 26 de desembre del 2001que acorda la constitució d'un consorci per a la gestió de l'Hospital General Universitari de València.  
València, a 29 de març de 2006   
Reunits:  
D'una part el Sr. Vicente Rambla Momplet, Honorable conseller de Sanitat de la Generalitat Valenciana, segons que disposen els articles. 21 i 35 de la Llei 5/1983, de 30 de desembre, de Govern Valencià, facultat per a la subscripció del present conveni de col·laboració, per acord del Govern Valencià de 24 de febrer de l'any 2006.   
I d'una altra part, el Sr. Fernando Giner Giner, Excel·lentíssim President de la. Diputació de València, propietària de l'Hospital General Universitari de València, fent ús de la facultat conferida pel ple de la Diputació de 27 d'abril del 2004, i pel ple de data 24 de gener del 2006, assistit pel secretari d'esta, Sr. José Manuel Chirivella Moret, com a fedatari i assessor legal preceptiu, segons els articles 2.h i 3.e del RD 1.174/1987, de 18 de setembre.  
Les parts intervinents es reconeixen amb capacitat legal necessària per a obligar-se, en nom de les entitats que representen, i formalitzen el present conveni de col·laboració, i per tot això,,   
Exposen:  
La Conselleria de Sanitat de la Generalitat Valenciana i la Diputació de València van subscriure en data 26 de desembre dl 2001 un conveni de col·laboració, per a la creació d'un consorci per a la gestió de l'Hospital General Universitari de València, que es va publicar en el DOGV núm. 4.158, de 31 de desembre del 2001 i en el Butlletí Oficial de la Província de la mateixa data i figura inscrit en el Registre de Convenis de la Generalitat Valenciana amb el número 0992/2001.  
Havent transcorregut quatre anys des de la subscripció del conveni, les Administracions Públiques que formen el consorci estimen necessari i oportú ajustar alguns aspectes del conveni amb l'objecte d'aprofundir el model de gestió descentralitzat, actualitzant qüestions relatives al patrimoni del consorci, el seu finançament, el règim jurídic del seu personal i altres aspectes formals i d'adequació a la planificació sanitària.   
En este sentit, la Diputació de València a través del ple celebrat el dia 27 d'abril de2004 va acordar la modificació del conveni en el sentit de regularitzar el patrimoni de la diputació inclòs en l'annex IV de l'esmentat conveni de constitució, per a cedir-lo al consorci, així com modificar altres aspectes de caràcter patrimonial.  
D'altra banda, resulta convenient la modificació del conveni per a adequar-lo al sistema de finançament de centres sanitaris públics posat en funcionament per la Conselleria de Sanitat de la Generalitat Valenciana.  
Igualment, es fa necessari regularitzar alguns aspectes del conveni i dels estatuts del consorci relatius al règim de personal, que reforcen la integració assistencial i funcional de la xarxa sanitària valenciana, mantenint el règim de consorci com la fórmula de gestió participativa que garantix tant l'autonomia de gestió com la necessària adopció de responsabilitat gestora.  
Finalment, un elemental principi de seguretat jurídica aconsella integrar el text inicial i el modificat dels Estatuts del CHGUV i publicar-los de forma íntegra i refosa.  
D'acord amb allò que s'ha exposat, les Entitats intervinents convenen amb les següents   
Clàusules:  
Primera: modificacions relatives al règim patrimonial.  
Es modifica l'annex IV del conveni inicial, que passa a denominar-se .Relació de patrimoni de la Diputació cedit al Consorci per a la Gestió de l'Hospital General Universitari..  
Es modifiquen els Estatuts del Consorci Hospital General Universitari de València, en els articles 5.2, 5.5 i 29.3.b, amb la redacció que figura en l'annex I al present conveni.  
Segona: modificacions relatives al règim de finançament.  
Es modifica l'apartat 1 de la clàusula tercera del conveni, relativa a les aportacions econòmiques de la Generalitat Valenciana i de la Diputació de València, la redacció de les quals queda com seguix:   
1. Per al compliment dels seus fins, el consorci comptarà amb les aportacions econòmiques següents:   
. De la Conselleria de Sanitat de la Generalitat Valenciana:   
El pressupost del Consorci, al marge de l'aportació de la Diputació de València, es finançarà a càrrec dels Pressupostos de la Generalitat Valenciana per al 2006 i exercicis següents, dins de l'aplicació pressupostària 82.92.92.16328.0. La codificació corresponent a la unitat o centre de despesa serà la que s'establisca en els corresponents Pressupostos anuals de la Generalitat Valenciana.  
L'import anual de l'esmentada aportació es calcularà de conformitat amb el sistema de finançament capitatiu de la Conselleria de Sanitat, considerant tant les aportacions previstes per la diputació, com la quantia del pressupost de les unitats assistencials del Departament de Salut 9 dependents directament de la Conselleria. Este import serà establit i modificat, si és el cas, mitjançant una resolució de la Conselleria de Sanitat, condicionat a l'existència de crèdit adequat i suficient en els corresponents pressupostos anuals de la Generalitat Valenciana.  
Els pagaments a càrrec de l'aportació de la Conselleria de Sanitat es faran amb la presentació prèvia pel Consorci de la factura corresponent, emesa de conformitat amb la legislació vigent.  
Tot això sense perjuí d'aquelles transferències de capital que per raó de la llei anual de pressupostos pogueren consignar-se per part de la Generalitat Valenciana per al finançament d'inversions extraordinàries o per a la modernització de les infraestructures del Consorci Hospital General Universitari de València, ni d'altres convenis que per a qüestions específiques poguera establir el Consorci amb la Generalitat Valenciana o els seus organismes autònoms.  
. De la Diputació de València:   
Sis milions deu mil cent vint-i-un euros (6.010.121,00 €) cada exercici.   
L'import dels fons transferits pel Ministeri d'Hisenda, corresponents a la participació en fons del Ministeri d'Administracions Públiques (MAP).   
Tercera: modificacions relatives al règim de personal.  
Es modifica la clàusula desena del Conveni, la redacció de la qual queda com seguix:  
La Conselleria de Sanitat de la Generalitat Valenciana, facilitarà en condicions d'igualtat d'oportunitats l'accés del personal del CHGUV als programes d'acció social que promoga. Així mateix, adoptarà les mesures conduents a la valoració de l'experiència professional en l'Hospital General, sota les seues diferents fórmules de gestió, en la mateixa forma que a la dels hospitals dependents de la Conselleria de Sanitat.  
Tots els recursos humans adscrits al Departament 9 de Salut i al CHGUV s'integren funcionalment, d'acord amb la normativa vigent i amb caràcter voluntari, a fi de prestar als ciutadans una assistència sanitària plenament integrada.  
Així mateix, la Diputació de València facilitarà l'accés dels funcionaris i personal laboral vinculats al consorci a les activitats de formació que realitze.  
Es modifica el paràgraf sext de la clàusula catorze del conveni, la redacció del qual queda com seguix:  
El CHGUV, prèvia negociació en els fòrums de participació i representació del personal, adaptarà els procediments de provisió a la seua estructura funcional i orgànica.  
Es modifiquen els Estatuts del Consorci Hospital General Universitari de València, en els articles 8, 23 i 24, amb la redacció que figura en l'annex I al present conveni.  
Quarta: modificacions relatives a la Planificació Sanitària i aspectes formals.  
Les referències contingudes en el conveni inicial a l'Àrea 8 de Salut s'entendran referides a l'actual Departament 9 de Salut o a l'àrea geogràfica que la planificació sanitària de la Generalitat establisca en el futur.  
Es modifica l'apartat 2 de l'article segon dels estatuts, relatiu a les finalitats del Consorci, a fi de possibilitar l'assumpció de funcions d'atenció primària, donant-li la redacció que figura en l'annex I al present conveni.  
Es modifica l'article 9 dels estatuts, relatiu al règim de contractació, donant-li la redacció que figura en l'annex I al present conveni.  
Cinquena. Vigència del conveni.  
El règim de finançament previst en la clàusula segona del present conveni s'entén referit a l'exercici 2006 i següents, i es manté l'anterior règim aprovat en el conveni de creació del consorci, fins al 31 de desembre de 2005.  
El present conveni entrarà en vigor l'endemà de ser firmat.  
Sisena. Text refós dels Estatuts.  
S'annexa al present conveni, integrat i refós, el text dels Estatuts del Consorci per a la Gestió de l'Hospital General Universitari de València.  
El conseller de Sanitat,  
VICENTE RAMBLA MOMPLET  
El president de la Diputació de València,  
FERNANDO GINER GINER  
ANNEXOS  
Annex I: Estatuts refosos del Consorci per a la Gestió de l'Hospital General Universitari de València.  
ANNEX I  
ESTATUTS DEL CONSORCI PER A LA GESTIÓ   
DE L'HOSPITAL GENERAL UNIVERSITARI DE VALÈNCIA  
CAPÍTOL I  
Disposicions generals  
Article 1. Denominació, entitats consorciades i domicili  
1. Amb la denominació de Consorci de l'Hospital General Universitari de València, es constitueix un consorci en què participen la Generalitat Valenciana i la Diputació de València.  
2. El nombre de membres del Consorci podrà ser ampliat amb l'admissió d'altres entitats públiques o privades sense finalitat lucrativa que puguen col·laborar en els seus objectius o prestar els serveis que constitueixen el seu objecte.  
L'acord d'admissió de nous membres exigirà la majoria prevista en l'article 18.2 d'aquests estatuts.  
3. El domicili del Consorci serà el de la seu de l'Hospital General Universitari de València, a l'avinguda de les Tres Creus, s/n, que pot variar per acord del Consell de Govern.  
Article 2. Objecte i finalitats  
1. L'objecte del Consorci és la prestació de l'assistència i els serveis sanitaris assenyalats en l'annex II, sociosanitaris, socials i de desenvolupament del coneixement, així com la participació en programes de promoció de la salut, prevenció de malalties i rehabilitació, tot això en els termes previstos en el Reial Decret 63/1995, de 20 de gener, sobre ordenació de prestacions sanitàries del Sistema Nacional de la Salut.  
2. Constitueixen finalitats específiques del Consorci:  
a) L'atenció especialitzada en règim extrahospitalari i en règim hospitalari.  
b) L'atenció primària, la promoció de la salut, l'educació sanitària i la prevenció de la malaltia.  
c) L'atenció de rehabilitació.  
d) L'atenció sociosanitària i de salut mental.  
e) La prestació de serveis socials: de prevenció, de rehabilitació i d'assistència a domicili, etc.  
f) Les activitats de coneixement en els àmbits de la sanitat i de les ciències de la salut: la docència, la investigació, la formació, la bioètica, els sistemes d'informació i l'impuls al desenvolupament de les tecnologies i dels recursos per a millorar la qualitat dels centres hospitalaris.  
g) Totes les que estiguen directament o indirectament relacionades amb les finalitats esmentades anteriorment i que acorde el Consell de Govern.  
h) Qualsevol altra de naturalesa anàloga relacionada amb les finalitats anteriors.  
3. Les finalitats a què es refereix l'apartat anterior les podrà portar a terme el Consorci directament o a través de qualssevol altres formes de gestió, directes o indirectes, admeses en dret. Per al desenvolupament de les activitats relacionades amb els diferents àmbits de coneixement es podran formalitzar convenis de col·laboració.  
Article 3. Personalitat jurídica, capacitat i participació dels ens consorciats  
1. El consorci regulat en aquests estatuts constitueix una entitat jurídica pública, de naturalesa institucional i de base associativa, dotada de personalitat jurídica plena i independent de la dels seus membres i de capacitat d'obrar per al compliment dels seus fins.   
2. En conseqüència, el Consorci, per mitjà dels seus òrgans representatius, a més de les facultats que com a entitat de dret públic li corresponen, podrà adquirir, posseir, reivindicar, permutar, gravar i alienar tota classe de béns, establir contractes, assumir obligacions, interposar recursos i exercitar les accions previstes en les lleis.  
La gestió encomanada i les capacitats atorgades es realitzaran amb criteris de descentralització i autonomia, adequats als principis d'eficàcia, eficiència, qualitat i satisfacció per als ciutadans, planificació, coordinació i cooperació i qualssevol altres de característiques anàlogues que contribuïsquen al compliment dels anteriors.  
3. El règim de participació de les administracions públiques consorciades en la gestió i finançament del Consorci és l'establit en la del conveni de col·laboració de què els presents estatuts formen part integrant.  
CAPÍTOL II  
Règims reguladors  
Article 4. Règim jurídic  
1. El Consorci, que té caràcter voluntari, es regirà pel conveni regulador, pels presents estatuts, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, per la Llei 7/1985, de 2 d'abril, reguladora de les Bases de Règim Local, per la Llei General de Sanitat, la Llei 15/1997, de 25 d'abril, i pel Decret Legislatiu 781/1986, de 18 d'abril, pel qual s'aprova el Text Refós de les disposicions legals vigents en matèria de règim local, i per la resta de disposicions que els siguen d'aplicació.  
2. Fent ús de les competències determinades en l'article 38.4 de l'Estatut d'Autonomia de la Comunitat Valenciana, la Generalitat exercirà la tutela de l'organització i els serveis vinculats i/o dependents del Consorci, a fi d'assegurar el compliment de la seua finalitat i vetlarà per l'assignació correcta dels recursos econòmics.  
Article 5. Règim patrimonial  
1. El patrimoni del Consorci el constituirà el conjunt de béns i drets que li pertanguen i els que li siguen adscrits o cedits per les administracions consorciades o per qualsevol persona física o jurídica publica o privada. En el cas de cessions o donacions realitzades per persones físiques o jurídiques privades, mai podran comportar una contraprestació assistencial a l'efecte.  
També constitueixen part del patrimoni del Consorci els fons obtinguts per la prestació de serveis sanitaris a altres institucions i tercers obligats al pagament, en els termes establits en l'annex II del Reial Decret 63/1995, sobre ordenació de prestacions sanitàries; i les donacions i llegats i qualssevol altres aportacions públiques i privades que s'apliquen a una finalitat determinada, acceptada segons el que preveu la legislació vigent.  
2. Els béns mobles i immobles de la Diputació de València destinats al servei de l'Hospital General Universitari de València tindran el caràcter de cedits al Consorci, el qual hi tindrà facultats d'administració ordinària.  
3. Respecte al patrimoni propi, el Consorci podrà adquirir a títol onerós o gratuït, posseir, arrendar béns i drets de qualsevol classe, que quedaran afectats al compliment dels seus fins. Les adquisicions, alienacions i gravàmens dels béns immobles propis requeriran l'informe favorable de les institucions consorciades.  
4. Tots els béns patrimonials seran objecte d'inventari, en el qual se'n consignarà la classe, la naturalesa i la procedència, així com la destinació específica dels immobles adscrits.  
El Consorci haurà d'informar a la Diputació de València de les inversions efectuades en els béns immobles cedits.  
5. En cas de dissolució del Consorci, s'aplicarà respecte a la totalitat del seu patrimoni, tant propi com adscrit o cedit, el que preveu l'article 29 d'aquests estatuts (annex I).  
Article 6. Règim econòmic financer  
1. Per a la realització dels seus objectius, el Consorci disposarà dels mitjans i recursos econòmics següents:  
a) Rendiment dels serveis que preste.  
b) Aportacions realitzades per les entitats consorciades.  
c) Béns i valors que constituïsquen el seu patrimoni.  
d) Altres subvencions, ajudes o donatius.  
e) Productes i rendes del seu patrimoni.  
f) Ingressos ordinaris i extraordinaris que estiga autoritzat a percebre, segons l'ordenament jurídic.  
g) Donacions i llegats i qualssevol altres aportacions públiques i privades que s'apliquen a una finalitat determinada i hagen sigut acceptades.  
h) Els crèdits que s'obtinguen.  
i) Qualsevol altre recurs que poguera ser-li atribuït per la normativa aplicable.  
2. El control econòmic financer del Consorci serà l'establit en la Llei de la Hisenda Pública de la Generalitat Valenciana per a les entitats de dret públic.  
Article 7. Règim pressupostari i comptable  
1. El Consorci estarà sotmés al règim pressupostari, de control econòmic financer i de comptabilitat pública que per a les entitats de dret públic determina el Decret Legislatiu de 26 de juny de 1991, pel qual s'aprova el Text Refós de la Llei de la Hisenda Publica de la Generalitat Valenciana.  
2. El Consell de Govern aprovarà un pressupost anual, abans del 31 de desembre de cada any, que comprendrà la totalitat d'ingressos i despeses que es preveu realitzar en l'exercici següent, i que constarà com a mínim de:  
a) Despeses de personal.  
b) Despeses de béns corrents, de serveis, de manteniment i qualsevol altra despesa d'explotació del Consorci.  
c) Previsions de finançament.  
d) Amortitzacions.  
e) Política d'inversions de béns immobles, instal·lacions, d'instrumental i d'altres béns comuns duradors necessaris per al desenvolupament i prestació millors dels serveis, atenent en la distribució, com a mínim, el manteniment dels nivells de qualitat de servei dels centres integrats.  
3. Dins del primer trimestre de cada any el director gerent elevarà el president del Consell de Govern una proposta de Compte d'Explotació de l'exercici anterior i de l'Inventari i Balanç a 31 de desembre. El Consell aprovarà els comptes i balanços dins del segon trimestre de l'exercici següent al de referència, com també l'evolució del potencial de finançament per a inversions de l'exercici.   
4. El Consell decidirà la destinació dels romanents de l'exercici, que s'aplicaran en primer lloc a l'amortització de deutes del Consorci, si és el cas.  
Article 8. Règim de Personal  
1. El personal al servei del CHGUV es classificarà, d'acord amb la naturalesa dels llocs de treball de la seua plantilla, en els règims i grups de classificació previstos en la normativa bàsica de l'Estat.   
2. El personal pertanyent a la plantilla de l'Hospital General Universitari de València conservarà el seu règim jurídic amb ocasió de la seua incorporació al Consorci, i manté inalterable la seua situació de servei actiu o la que si és procedent corresponga.  
El CHGUV garanteix al personal que s'incorpora des de la plantilla de l'Hospital General Universitari el respecte a la totalitat de drets adquirits, tant els de contingut econòmic, com social o assistencial.  
3. El Consorci se subroga en els drets i obligacions laborals del personal laboral pertanyent a la plantilla de l'Hospital General Universitari, el qual passarà a integrar-se com a personal d'aquest.   
4. La Diputació adscriurà al Consorci el personal funcionari de plantilla de l'Hospital General Universitari, subrogant-s'hi en els drets i obligacions d'aquest d'acord amb la normativa vigent.  
5. La selecció del personal de nou ingrés es farà mitjançant convocatòria pública d'acord amb els principis d'igualtat, mèrit i capacitat, i en el marc de la normativa laboral.  
No obstant això, mitjançant els procediments de provisió previstos en la normativa bàsica de l'Estat, el CHGUV pot reclutar empleats públics, amb caràcter definitiu o temporal, sense distinció del seu règim jurídic, dels serveis i institucions del Sistema Nacional de Salut o de les Administracions Públiques.  
6. Al personal del CHGUV serà d'aplicació el règim d'incompatibilitats previst en la Llei 53/1984, de 26 de desembre, d'Incompatibilitats del personal al servei de les administracions públiques i normativa de desenvolupament.  
Article 9. Règim de contractació  
El Consorci ajustarà la seua activitat contractual al que disposa la legislació de contractes de les administracions públiques.  
El CHGUV podrà adherir-se als procediments de contractació centralitzada de la Conselleria de Sanitat.  
Article 10. Garanties dels ciutadans, garanties del servei, planificació, coordinació i cooperació  
1. Es respectaran sempre els drets atorgats als usuaris per la Llei 14/1986, General de Sanitat, i la resta de disposicions aplicables; així mateix el de disposar de l'assistència religiosa que trien segons les seues pròpies creences, establint procediments i òrgans que en faciliten l'exigència i el compliment.  
En les activitats de docència i d'investigació així com en totes les de desenvolupament del Consorci, es tindrà un respecte absolut i rigorós pels drets de les persones assistides.  
2. En tots els casos el Consorci garantirà la continuïtat assistencial i l'atenció sanitària que haurà de prestar-se, almenys, amb l'abast previst en el Reial Decret 63/1995, de 20 de gener, sobre ordenació de prestacions sanitàries del Sistema Nacional de la Salut.  
3. El Consorci s'adaptarà a les directrius de planificació, coordinació i cooperació entre centres sanitaris disposades per la Conselleria de Sanitat, assumint la responsabilitat de desenvolupar activament la integració de l'assistència sanitària prestada amb els seus propis mitjans amb la realitzada en altres dispositius, garantint tant com siga possible la prestació de serveis integrats i sense escalons als ciutadans.  
CAPÍTOL III  
Òrgans de Govern, direcció, coordinació i participació  
Article 11. Òrgans de govern i direcció  
Són òrgans de Govern del Consorci:  
a) El Consell de Govern.  
b) El president.  
c) El vicepresident.  
d) El director gerent  
Article12. Composició del Consell de Govern  
1. El màxim òrgan de govern del Consorci serà el Consell de Govern, el qual en tindrà la representació i exercirà totes les facultats que siguen necessàries per a la realització dels fins assignats.  
Seran membres nats del Consell de Govern el conseller de Sanitat i el president de la Diputació.  
2. El Consell de Govern es compon d'un president, un vicepresident, un secretari i 14 vocals nomenats i substituïts lliurement per les entitats integrants del Consorci en la proporció següent:   
a) Set representants de la Generalitat Valenciana, designats pel conseller de Sanitat  
b) Set representants de la Diputació de València, designats pel president de la Diputació.  
3. El director gerent del Consorci i el secretari del Consorci formaran part del Consell de Govern amb veu però sense vot.   
4. En el cas que s'ampliara el Consorci per l'admissió de noves entitats, en l'acord del Consell de Govern corresponent figurarà el nombre de consellers que se n'assigna a cada una i la possible variació dels assignats en les entitats ja integrades, que mantindran la mateixa proporció establida en el punt 2 d'aquest article.  
5. El mandat dels representants de cada un dels ens consorciats en el Consell tindrà una duració de quatre anys, i podran ser reelegits. En el cas de substitució, la duració del mandat del nou membre del Consell coincidirà amb el període que restava a la persona substituïda.  
6. Per a allò que preveu l'apartat anterior, cada entitat haurà de designar i comunicar al Consorci, en el termini de dos mesos comptadors des del moment de la constitució o renovació, els seus representants, i continuaran en funcions fins el nomenament esmentat els anteriors representants, per a l'administració ordinària.   
Article 13. Funcions del Consell de Govern  
1. Al Consell de Govern li corresponen les funcions i facultats següents:   
a) La proposta de modificació d'estatuts.  
b) L'aprovació del pla general d'actuació del HGUV i dels plans anuals d'activitats.  
c) L'aprovació de l'estructura dels òrgans directius del Consorci, així com l'aprovació i modificació del reglament orgànic del Consorci.  
d) El nomenament i cessament del director gerent i directius.  
e) Aprovació i modificació del pressupost anual i del compte general.   
f) La creació d'ens amb personalitat jurídica dependents del Consorci o dels seus centres.  
g) L'aprovació anual de la liquidació del pressupost, de l'inventari de béns, del balanç, de la memòria d'activitats, i del resultat de la gestió assistencial i econòmica de l'exercici anterior, i aplicació de romanents.  
h) L'aprovació de les bases per a la selecció de personal.  
i) L'aprovació de les plantilles i relacions de llocs de treball, convenis col·lectius, règim retributiu i fixació de les condicions generals de treball del personal.  
j) Acceptació de donacions i de llegats i herències a benefici d'inventari.  
k) Alienació i gravamen de béns propietat del Consorci.  
l) Aprovar els projectes d'obres, instal·lacions i serveis de la seua competència.  
m) Les contractacions de tota classe, quan el seu import excedisca els 250.000 euros, i resoldre les qüestions que plantege la interpretació i el compliment d'aquests contractes.  
n) Aprovar els concerts i els convenis per a la prestació de serveis amb les distintes administracions públiques o entitats privades.  
o) Acordar les operacions de crèdit.  
p) La interpretació dels estatuts.  
q) Exercitar tota classe d'accions, d'excepcions, de recursos i de reclamacions judicials i administratives, en defensa dels drets i dels interessos del Consorci, en les matèries de la seua competència.  
r) Aprovació d'ordenances fiscals i preus dels serveis que preste el Consorci.  
s) Constituir comissions, consells o comités, així com nomenar, si és procedent, un conseller delegat amb les funcions que hi deleguen específicament, en l'àmbit de les seues competències.   
2. El Consell pot delegar per a l'exercici de les seues atribucions qualsevol dels altres òrgans o qualsevol dels seus membres, excepte per a les enumerades en les lletres a), b), c), e), f), g),i), o), p), i r).  
Article 14. Presidència i vicepresidència del Consell  
Serà president del Consell de Govern el conseller de Sanitat o, si no, un altre membre del Consell per designació d'aquest, i en serà vicepresident el president de la Diputació de València, o el diputat que hi delegue.  
Article 15. Funcions del president i del vicepresident  
1. Corresponen al president del Consell de Govern les atribucions que a continuació s'indiquen:  
a) Exercir la representació institucional del Consorci.  
b) Convocar, presidir, suspendre i alçar les sessions, i decidir els empats amb el seu vot de qualitat.  
c) Exercir la supervisió i la vigilància de tots els serveis i les activitats del Consorci en l'execució dels programes d'actuació aprovats pel Consell.  
d) Dictar les disposicions particulars que considere adequades per al compliment dels acords del Consell.  
e) Elevar al Consell de Govern la documentació i els informes que considere oportuns.  
f) Les contractacions de tota classe, quan l'import no excedisca els 250.000 euros, i resoldre les qüestions que plantege la interpretació i el compliment d'aquests contractes.  
g) La direcció de tot el personal.  
h) L'exercici de totes les accions judicials i administratives i la defensa del Consorci en matèries de la seua competència, fins i tot quan hi haguera delegat un altre òrgan i, en cas d'urgència, en matèries de la competència del Consell de Govern, en aquest últim supòsit, retent-n'hi compte en la primera sessió que celebre, per a la seua ratificació.  
i) Qualsevol altre assumpte que delegue el Consell de Govern.  
j) Totes aquelles no atribuïdes expressament a altres òrgans.  
El president pot delegar l'exercici de les seues atribucions, excepte les indicades en les lletres b), e), i i).  
2. Correspondran al vicepresident tots les funcions que li siguen delegades pel president, així com substituir el president en els casos d'absència, vacant o malaltia.  
Article 16. Règim de sessions del Consell de Govern  
1. El Consell de Govern es reunirà en sessió ordinària una vegada cada mes. Així mateix, el president podrà acordar l'ajornament d'una o, com a màxim, dues sessions ordinàries quan concórreguen circumstàncies excepcionals que ho aconsellen.   
2. El Consell de Govern es reunirà en sessió extraordinària sempre que el convoque el president per iniciativa pròpia o a petició d'una quarta part dels seus membres.  
Article 17. Convocatòries  
1. La convocatòria de les reunions es farà mitjançant un escrit dirigit al domicili de cada membre, amb cinc dies d'anticipació a la data de la reunió, i contindrà l'orde del dia, fora del qual no es podran prendre acords vàlids, llevat que en la reunió estiguen presents tots els membres i ho consenten expressament.  
2. En cas d'urgència, la convocatòria es farà, almenys, amb vint-i-quatre hores d'anticipació, bé telegràficament, bé mitjançant qualsevol altre mitjà que permeta la constància de la recepció de la convocatòria.  
3. En aquest últim supòsit, i una vegada considerat l'orde del dia, el Consell de Govern haurà d'apreciar, per majoria dels presents, l'existència d'urgència. Si no s'estimara l'existència d'urgència es procedirà a convocar la reunió del Consell, d'acord amb el que preveu el paràgraf primer d'aquest article.  
Article 18. Adopció d'acords  
1. Per a adoptar acords serà preceptiva l'assistència d'un nombre de membres del Consell de Govern no inferior a la meitat més un dels membres en exercici del càrrec. Per a la constitució vàlida del Consell, serà necessària l'assistència del president i del secretari o dels que legalment els substituïsquen.  
Els acords es prendran amb el vot de la majoria dels consellers assistents a la reunió. En el cas d'empat, decidirà el vot de qualitat del president.   
2. Serà necessari el vot favorable de dos terços del nombre legal de membres per a la validesa dels acords que es prenguen sobre la modificació dels estatuts, per a la incorporació de noves entitats al Consorci i per a la separació d'algun d'ells.  
3. Els acords de dissolució o de liquidació del Consorci, aprovació i modificació d'estatuts, així com altres que comporten alguna aportació econòmica per part dels ens consorciats, requeriran, a més de la majoria qualificada prevista en el paràgraf anterior, la ratificació de les respectives institucions que integren el Consorci.  
Article 19. Secretari del Consell  
El Consell de Govern designarà un secretari, amb les funcions pròpies del càrrec, que podrà o no tenir la condició de membre del Consell.  
El secretari assistirà a les sessions del Consell amb veu però sense vot, si no n'és membre. Si té la qualitat de conseller hi assistirà amb veu i vot.  
Corresponen al secretari les funcions següents:  
a) Assistir a les sessions del Consell de Govern, amb veu i sense vot, llevat que tinga també la condició de membre del consell en representació d'algun dels ens consorciats.  
b) Estendre acta de les sessions del Consell de Govern.  
c) Sotmetre a aprovació, al començament de cada sessió, l'acta de la precedent, que, una vegada aprovada, es transcriurà en el llibre d'actes, autoritzada amb la firma del secretari i el vistiplau del president o del membre del Consell que hi delegue.  
d) Certificar els actes i les resolucions de la presidència i els acords del Consell de Govern, així com els antecedents, llibres i documents del Consorci, amb el vistiplau del president.  
El càrrec de secretari tindrà una duració de dos anys, serà reelegible, indefinidament, per períodes de temps iguals.  
No obstant això, el Consell de Govern podrà cessar la persona designada com a secretari en qualsevol moment, amb el quòrum ordinari previst en l'article 18.1 d'aquests estatuts.  
En el supòsit d'absència, vacant o malaltia del titular de la secretaria, les seues funcions podran ser exercides accidentalment per la persona que designe el Consell de Govern.  
Article 20. Actes  
El secretari estendrà de cada sessió l'acta corresponent, en la qual farà constar el lloc, la data i l'hora en què la sessió comença i acaba; els noms i qualitat dels assistents, assumptes tractats, acords adoptats i l'expressió dels vots. Constaran en acta les intervencions quan així se sol·licite.  
L'acta, aprovada en la sessió següent a aquella a què es referisca, serà subscrita pel secretari, amb el vistiplau del president i arxivada amb les garanties de seguretat adequades, per a formar part del llibre d'actes del Consell de Govern.  
Amb les mateixes signatures podran expedir-se certificats dels acords del Consell.  
Article 21. Resolucions del president  
Les resolucions del president s'estendran al seu nom i quan es dicten per delegació es farà constar expressament aquesta circumstància.  
Les resolucions del president, o d'altres òrgans unipersonals que actuen delegats pel president, es transcriuran i conservaran amb les mateixes garanties que les actes del Consell de Govern.  
Article 22. Òrgans de direcció  
1. El director gerent és l'òrgan executiu i directiu del Consorci  
2. El Consell de Govern aprovarà l'estructura directiva del Consorci, i haurà de procurar donar una resposta integrada i coordinada al pacient com a protagonista i eix d'un model assistencial orientat a la satisfacció de les seues necessitats.  
3. Tindran la consideració de directius els encarregats d'exercir la màxima responsabilitat sobre els centres, àrees o unitats orgàniques en els termes que s'establisquen en l'estructura orgànica corresponent. En aquest concepte es podran incloure tant la responsabilitat sobre àrees estructurals del centre com la responsabilitat sobre funcions. En qualsevol cas, l'estructura orgànica comptarà almenys amb departaments d'organització i recursos humans, econòmic administratiu i d'informació i avaluació, considerant igualment les funcions de servei de l'àmbit clínic, d'atencions i de gestió dels processos d'utilització dels serveis pels pacients.  
Article 23. Funcions del director gerent del Consorci  
Correspon al director Gerent d'entre les seues funcions:  
a) Representar el Consorci en l'àmbit de les seues funcions.  
b) Assistir a les sessions del Consell de Govern, amb veu i sense vot.  
c) Executar i fer complir els acords del Consell de Govern i les disposicions de la Presidència.  
d) Formular, per mitjà del president, les propostes de reglaments d'organització i funcionament i del Consorci i dels seus centres, establiments i serveis, així com qualssevol altres que siguen d'interés per al bon funcionament de la institució.  
e) Proposar al Consell de Govern, a través del president, les directrius estratègiques i els plans d'actuació del Consorci, així com la prioritat de les actuacions que calga realitzar.  
f) Definir els programes anuals d'acord amb els plans d'actuació aprovats que han de complir cada un dels centres i àrees funcionals que configuren el Consorci.  
g) Formar part dels òrgans de govern i administració dels organismes instrumentals del Consorci.   
h) Proposar al Consell de Govern, a través del president, l'estructura de gestió del Consorci i dels seus centres, establiments i serveis, i proposar-ne els càrrecs directius, que haurà d'aprovar el Consell.  
i) Constituir, amb caràcter temporal, comissions, comités, etc., amb funcions específiques en l'àmbit de les seues competències, i designar a les persones que hagen d'integrar-los.  
j) Informar sobre els projectes d'obres, instal·lacions, serveis i subministraments i tramitar els expedients dels projectes esmentats que haja d'aprovar el Consell de Govern.  
k) Aprovar els projectes d'obres, instal·lacions, serveis i subministraments en la quantia que fixe el Consell de Govern, i contractar i concedir les obres, els serveis i els subministraments per als quals siga delegat.   
l) Administrar el patrimoni i els béns del Consorci d'acord amb les atribucions que li atribuïsca el Consell de Govern.  
m) Ordenar els pagaments del Consorci d'acord amb les atribucions que li hagen sigut assignades pel Consell de Govern.   
n) Vetlar per la millora dels mètodes de treball i per la introducció de les innovacions tecnològiques adequades, i la conservació i manteniment del centre i de les seues instal·lacions i equipaments.   
o) Preparar la documentació que, a través del president, ha de sotmetre's a la consideració del Consell de Govern, i informar de tot el necessari per a l'exercici adequat de les seues competències, particularment pel que fa a la confecció i el compliment del pressupost anual i dels programes d'activitat, qualitat assistencial, docència i investigació, etc.  
p) Informar trimestralment amb caràcter ordinari el Consell de Govern sobre el funcionament i estat de situació del Consorci, i amb caràcter extraordinari amb la periodicitat requerida.  
q) Presentar anualment al Consell de Govern, a través del president, el balanç de situació i la memòria de l'exercici anterior.  
r) Sol·licitar, si és procedent, l'adhesió als concursos centrals que faça la Central de Compres i Subministraments de la Conselleria de Sanitat.  
s) Qualsevol altres per a què el Consell de Govern i el president el deleguen, dins de les seues atribucions respectives.  
t) La gestió ordinària dels recursos humans.  
Article 24. Nomenament i cessament de directius  
1. El director gerent serà designat i cessat lliurement pel Consell de Govern, a proposta del president.  
2. La resta de directius seran designats i cessats lliurement pel Consell de Govern, havent consultat el director gerent.  
3. Els llocs de caràcter directiu del CHGUV es proveiran pel sistema de lliure designació, després de la publicació de la convocatòria en el DOGV.  
4. El CHGUV, per tal de professionalitzar la funció directiva i garantir-ne la qualificació professional, determinarà els perfils genèrics d'aquests llocs i desenvoluparà programes dirigits a l'actualització permanent dels directius.   
Article 25. Comissió de direcció, funcions i règim de responsabilitat   
1. En el Consorci hi haurà una Comissió de Direcció, presidida pel director Gerent, de la qual formaran part els directius i responsables de les unitats que determine el Consell de Govern.   
2. Correspondrà a la Comissió de Direcció la coordinació, estudi i deliberació de les activitats relatives al centre sanitari, en els termes establits en les normes internes de funcionament.   
3. El director gerent i la resta de directius del Consorci respondran de les seues actuacions davant el Consell de Govern i davant l'administració sanitària, amb independència de qualssevol altres responsabilitats a què hi haguera lloc.  
Article 26. Òrgans de participació  
1. El Consell de Govern tindrà com una de les seues missions fonamentals garantir que el desenvolupament del Consorci, els seus centres i serveis, es realitze dins del marc de màxima participació de tots els sectors implicats:  
. Ciutadans i usuaris, buscant la seua participació a través dels propis representants associatius, la representació de les administracions locals, els professionals de reconeguda sensibilitat i solvència pel seu compromís amb els interessos dels ciutadans, o la incorporació de persones de reconeguda solvència que aporten al Consorci la perspectiva del ciutadà, origen i destinació dels serveis que aquest ha de gestionar.  
. Professionals, buscant la incorporació selectiva en tots els àmbits del professionalisme, la bona pràctica i la incentivació del treball ben fet. Aquesta participació es garantirà especialment als nivells de l'àmbit clínic i d'atencions, sense oblidar les funcions no sanitàries d'atenció al públic i les de caràcter logístic i de servei intern.  
. Treballadors, buscant el compromís en l'equilibri entre l'eficàcia i eficiència dels serveis i les garanties de qualitat de la relació laboral i conciliació de l'activitat laboral amb la vida personal dels treballadors.  
2. La participació dels ciutadans s'integrarà i coordinarà a través de la Comissió de Participació i Garanties dels Ciutadans, òrgan col·legiat de participació en l'avaluació de l'assistència sanitària i en l'assessorament del Consell de Govern del Consorci.  
En l'exercici de les seues funcions, aquesta comissió proposarà el desenvolupament de comissions, comités o activitats específiques, orientades a àmbits i temes més concrets, que amplien i facen efectiva a tots els nivells la integració de les aspiracions i expectatives dels ciutadans respecte als serveis del Consorci.  
3. La participació interna dels professionals s'integrarà i coordinarà a través de la Junta Assistencial, òrgan col·legiat d'assessorament i consulta dels òrgans de direcció.   
Aquest òrgan coordinarà i integrarà les tasques de les comissions d'àmbit clínic i d'atencions, així com el desenvolupament de les diferents comissions clíniques i altres mecanismes de participació dels professionals que s'establisquen per a això.  
4. Els òrgans de participació i de representació dels treballadors, regulats en detall per la normativa laboral vigent, s'estendran, mitjançant els mecanismes que s'arbitren, als centres, serveis, i unitats organitzatives per a garantir la major eficàcia dels mecanismes participatius.  
5. El Consell de Govern arbitrarà les mesures que considere oportunes per a garantir el funcionament efectiu tant dels mecanismes formals de participació com de les pràctiques d'informació, transparència i audiència en els processos de gestió del Consorci.  
Article 27. Gestió de recursos humans  
1. Els recursos humans de qualificació elevada constitueixen la base i el valor fonamental de l'assistència sanitària i el patrimoni de major valor de les institucions sanitàries. El Consell de Govern té com a missió clau el desenvolupament d'una política activa de gestió del recurs humà, i serà responsable de l'avaluació del seu desenvolupament per part dels òrgans de gestió que es constituïsquen.  
2. El desenvolupament de la política de gestió dels recursos humans estarà sempre emmarcat en el caràcter de servei al pacient que constitueix l'objecte d'aquesta política.  
3. El Consell de Govern garantirà que la direcció gerència i l'estructura de gestió desenvolupen i assumeixen els valors de formació, promoció i consolidació de la gestió del recurs humà.   
4. El Consorci iniciarà des de la constitució el desenvolupament d'una política activa de gestió del recurs humà que considerarà tots els components de la cadena de gestió:  
. La política de selecció orientada a garantir la captació per a l'organització dels millors valors professionals en el context de publicitat, equitat i igualtat d'accés.  
. Els components d'enquadrament i participació organitzada del personal en la seua integració a l'organització, els seus valors, objectius, i expectatives, tant en l'inici dels nous professionals com de manera continuada.  
. El marc de contribució a l'acumulació i gestió del coneixement i la qualitat de l'organització.  
. La incentivació, la promoció i el desenvolupament de la carrera professional i laboral del personal.  
. L'avaluació continuada de l'acompliment professional en els seus components de servei al pacient, contribució a la gestió del coneixement, contribució al desenvolupament del treball en equip interdisciplinar, gestió dels recursos posats a la seua disposició i compromís amb l'organització.   
. La conciliació de la vida professional i personal, la seguretat laboral i els beneficis socials.  
. La satisfacció del personal amb el seu treball i la seua pertinença a l'organització i les seues unitats.  
Article 28. Cartera de serveis  
1. El Consorci, en l'àmbit dels serveis generals d'àrea de salut i de referència d'àrees que li siguen contractats, es responsabilitzarà de desenvolupar al màxim nivell de productivitat i qualitat, la cartera de serveis per a la cobertura del catàleg de prestacions del Sistema Nacional de la Salut recollides en el Reial Decret 63/1995, de 20 de gener, sobre ordenació de prestacions sanitàries del Sistema Nacional de la Salut, o les disposicions complementàries que es dicten.  
2. Per a obtenir el millor aprofitament dels recursos disponibles, els centres i dispositius del Consorci podran, amb caràcter complementari, desenvolupar altres serveis no coberts en aquest àmbit o finançats per fonts diferents de les del Sistema Nacional de la Salut. El desenvolupament d'aquestes activitats ha de ser assumit sempre en la mesura en què contribuïsquen de manera sinèrgica als fins essencials de servei públic que constitueixen l'objecte del consorci.   
3. Els sistemes d'informació i els mecanismes de comunicació del Consorci posaran els mitjans per a garantir les millors condicions d'informació i accessibilitat per als pacients, al mateix temps que es millorarà la informació als professionals externs de la cartera de serveis disponible i les característiques d'accés i organització dels serveis. La política de comunicació en aquest àmbit ha d'estar dirigida a facilitar l'exercici responsable per part dels pacients i els seus professionals de l'elecció lliure.  
4. La consolidació i el desenvolupament de la cartera de serveis dels centres del Consorci es realitzarà des de l'esperit d'innovació i actualització en els continguts tècnics, organitzatius, de continuïtat de l'assistència i de satisfacció dels usuaris i professionals que referisquen als seus pacients.  
La innovació en les noves prestacions i formes d'organització dels serveis es realitzarà sempre en les condicions d'avaluació rigorosa de serveis per a què els centres i dispositius assistencials buscaran activament la col·laboració amb les institucions i agències d'avaluació de serveis.  
CAPÍTOL IV  
Separació i dissolució   
Article 29. Separació i dissolució  
1. El Consorci es dissoldrà per acord dels membres que l'integren amb el quòrum assenyalat en l'article 18.3 d'aquests estatuts, o per impossibilitat legal o material de complir amb els seus objectius.   
2. L'acord de dissolució determinarà com ha de fer-se la liquidació dels béns que pertanyen al Consorci i la reversió de les obres i les instal·lacions existents, segons les directrius següents:  
a) El Consell de Govern designarà, amb el procediment establit en l'article 18.3, una Comissió Liquidadora, constituïda per tres pèrits de solvència professional reconeguda, no vinculats al Consorci en els cinc anys anteriors a la designació, que elevaran al Consell de Govern una proposta per a la dissolució.  
b) La constitució de la Comissió Liquidadora no implicarà alteració en el funcionament dels òrgans del Consorci, fins a la seua dissolució completa.  
c) En cap cas el procés de dissolució i de liquidació del Consorci podrà comportar la paralització, la suspensió o la no prestació dels serveis assistencials, sanitaris, docents i d'investigació que porte a terme el Consorci. La Generalitat arbitrarà les mesures que estime convenients per a garantir la continuïtat d'aquests serveis, mitjançant la seua integració en la Xarxa Sanitària Pública de la Generalitat Valenciana.  
3. La dissolució del Consorci implicarà, necessàriament, el següent:  
a) La integració directa del personal adscrit al Consorci a la Generalitat Valenciana, amb respecte absolut a la totalitat dels seus drets actius i passius, mantenint inalterable l'adscripció d'aquests al referit Centre hospitalari (HGUV).  
b) La transferència íntegra i completa a la Conselleria de Sanitat, la transmissió gratuïta a la Generalitat Valenciana, en ple domini, de la totalitat del patrimoni del Consorci del HGUV, tant propi com adscrit o cedit, sense perjudici de la instrucció, si és procedent, de l'expedient oportú.  
La cessió dels béns de la Diputació de València cedits al Consorci es farà, si és procedent, després de la tramitació de l'expedient corresponent, d'acord amb el que disposa el Reglament de Béns de les Entitats Locals, aprovat pel vigent Reial Decret 1.372/1986, de 13 de juny.  
La destinació dels béns propis del Consorci la decidirà el Consell de Govern, a proposta de la Comissió Liquidadora, amb els requisits establits en l'article 18.3 d'aquests estatuts.  
4. La separació del Consorci d'algun dels membres que l'integren haurà de realitzar-se amb un avís d'un any abans, sense perjudici del respecte als interessos públics generals que el Consorci representa, i que l'entitat que se separe estiga al corrent dels seus compromisos anteriors i garantisca la liquidació de les obligacions aprovades fins al moment de la separació.  
En el cas que la separació siga aprovada, s'efectuarà la liquidació parcial seguint les mateixes normes establides en l'apartat anterior.  
5. Si únicament existiren com a membres del Consorci les dues administracions fundadores, la separació d'una implicarà la dissolució del Consorci.  
6. Qualsevol de les entitats privades consorciades l'aportació de la qual al Consorci estiga consolidada podrà, amb l'acord unànime del Consell de Govern, obtenir la separació del Consorci respectiva, en qualsevol moment, sense que aquesta cause, per consegüent, cap liquidació parcial de cap classe.